Allur aðgangseyrir fer óskiptur í Minningarsjóðinn ! Fimmtudaginn 16. janúar næstkomandi er komið að rjómanum í íslenskum körfuknattleik þegar grannaglíma Njarðvíkur og Keflavíkur fer fram í Njarðtaksgryfjunni kl. 20.15 . Þennan daginn verða upp á dag 20 ár frá því að Örlygur Aron Sturluson lést langt fyrir aldur fram af slysförum . Af þessu tilefni mun allur aðgangseyrir á leikinn renna óskiptur í Minningarsjóð Ölla en hann styrkir börn til íþróttaiðkunar sem ekki eiga kost á því vegna bágrar fjárhagsstöðu foreldra eða umsjónarmanna . Um glæsilega körfuboltaveislu er að ræða þennan dag því Stöð 2 Sport hefur sett upp frábæra dagskrá þennan fimmtudaginn sem hefst 18.10 með viðureign Njarðvíkur og Keflavíkur frá árinu 1999 . Að leik loknum verður Domino´s Körfuboltakvöld með „ Í minningu Ölla “ í beinni frá Njarðtaksgryfjunni og kl. 20.15 verður viðureign Njarðvíkur og Keflavíkur í beinni útsendingu . Að leik loknum mun Stöð 2 Sport sýna heimildarmyndina „ Ölli “ eftir Garðar Örn Arnarson . Minning Örlygs Arons Sturlusonar er öllum Njarðvíkingum og körfuknattleiksunnendum um land allt kær og hér er ærið tækifæri til þess að styðja vel við bakið á Minningarsjóði Ölla sem hefur um árabil stutt rækilega við bakið á ungum íþróttaiðkendum . Bæði Njarðvík og Keflavík eru með lið þetta tímabilið sem ætla sér ekkert annað en Íslandsmeistaratitilinn og þannig viljum við hafa það í Reykjanesbæ . Við hvetjum vallargesti til að mæta snemma til leiks því fyrir leik frá kl. 19.00 verður hægt að gæða sér á grilluðum hamborgurum .